CELEX: 62012CN0114
Language: sk
Date: 2012-03-01 00:00:00
Title: Vec C-114/12: Žaloba podaná 1. marca 2012 — Európska komisia/Rada Európskej únie

12.5.2012   
            
            
               SK
            
            
               Úradný vestník Európskej únie
            
            
               C 138/5
            
         Žaloba podaná 1. marca 2012 — Európska komisia/Rada Európskej únie
   (Vec C-114/12)
   2012/C 138/09
   Jazyk konania: angličtina
   
      Účastníci konania
   
   
      Žalobkyňa: Európska komisia (v zastúpení: F. Castillo de la Torre, J. Samnadda, splnomocnení zástupcovia)
   
      Žalovaná: Rada Európskej únie
   
      Návrhy žalobkyne
   
   
               —
            
            
               zrušiť rozhodnutie Rady a zástupcov vlád členských štátov, ktorí sa v rámci Rady schádzajú, vo veci účasti Európskej únie a jej členských štátov na rokovaniach o Dohovore Rady Európy o ochrane práv vysielajúcich organizácií,
            
         
               —
            
            
               zaviazať Radu na náhradu trov konania.
            
         
      Žalobné dôvody a hlavné tvrdenia
   
   
                
            
            
               
                  Prvý žalobný dôvod: porušenie článku 2 ods. 2 a článku 3 ods. 2 ZFEÚ, pretože Rada zaujala stanovisko, že ide o oblasť spoločnej právomoci a splnomocnila členské štáty alebo iný orgán ako Komisiu rokovať o zmluve v oblasti, ktorá patrí do výlučnej právomoci. Budúci dohovor Rady Európy by mohol ovplyvniť alebo zmeniť pôsobnosť smerníc EÚ týkajúcich sa práva vysielajúcich organizácií, ako aj smerníc EÚ týkajúcich sa všeobecneho práva duševného vlastníctva. Budúci dohovor sa bude zakladať na existujúcom práve EÚ a v prípade, že by mal poskytovať vysielajúcim organizáciám v rámci Rady Európskej únie vyšší stupeň ochrany, bude nevyhnutne viesť k zmene smerníc EÚ.
            
         
                
            
            
               
                  Druhý žalobný dôvod: porušenie procesných predpisov a podmienok týkajúcich sa splnomocnenia Únie na rokovanie o medzinárodných dohodách. Na splnomocnenia Únie na rokovania má právomoc výlučne Rada (a nie Rada konajúca spolu s členskými štátmi).
            
         
                
            
            
               
                  Tretí žalobný dôvod: porušenie pravidiel týkajúcich sa uznášania Rady. Napadnutým uznesením Rada porušila článok 218 ods. 8, podľa ktorého sa Rada uznáša kvalifikovanou väčšinou.
            
         
                
            
            
               
                  Štvrtý žalobný dôvod: porušenie cieľov Zmlúv a zásady lojálnej spolupráce. Rada, konajúc spolu s členskými štátmi, ohrozuje postavenie Únie a oslabuje inštitucionálny rámec Únie.